KLASA: 034-05/24-01/92

URBROJ: 711-02-01/03-2024-02

Zagreb, 21. lipnja 2024.

**Ante Šušnjar**

 **ministar gospodarstva**

**Predmet: mišljenje na zahtjev obveznika Ante Šušnjara, ministra gospodarstva**

*-* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je 18. lipnja 2024. zaprimilo zahtjev za mišljenjem koji je podnio obveznik Ante Šušnjar, ministar gospodarstva.

Obveznik u svom zahtjevu za mišljenjem navodi da je imenovan članom Vlade Republike Hrvatske (ministrom gospodarstva) te upisan u Registar dužnosnika koje vodi Povjerenstvo s 17. svibnja 2024., kao datumom početka obavljanja dužnosti.

Dodaje da je 23. svibnja 2024. u odvjetničkom društvu Potočnjak & Šušnjar d.o.o., Zadarska 77, Zagreb OIB: 10358464591 opozvan s mjesta člana uprave društva te mu je s danom 17. svibnja 2024. prestao radni odnos u istom Odvjetničkom društvu.

Nadalje ističe da je u odvjetničkom društvu Potočnjak & Šušnjar d.o.o. OIB: 10358464591 imatelj jednog poslovnog udjela u nominalnom iznosu 15.520.00 EUR te je 17. lipnja 2024. temeljem ugovora o prijenosu upravljačkih prava na poslovnom udjelu prenio upravljačka prava na odvjetnika ……………….., sa sjedištem ureda u Zagrebu, Zadarska ulica 77. U prilogu dostavlja nacrt ugovora o prijenosu upravljačkih prava.

Slijedom navedenog traži mišljenje je li takav prijenos upravljačkih prava u skladu s odredbama Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), s obzirom da je temeljem članka 8. stavka 1. navedenog Zakona u roku od 60 dana od imenovanja na javnu dužnost dužan urediti svoje privatne poslove kako bi spriječio predvidljivi sukob interesa.

Povodom navedenog zahtjeva Povjerenstvo na temelju članka 32. stavka 1. podstavka 3. ZSSI-a na 54. sjednici održanoj 21. lipnja 2024. obvezniku daje mišljenje kako slijedi.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, stoga je i Ante Šušnjar povodom obnašanja dužnosti ministra gospodarstva obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da obveznik Ante Šušnjar dužnost ministra gospodarstva obnaša od 17. svibnja 2024.

Uvidom u internetski pregled imenika odvjetnika pri Hrvatskoj odvjetničkoj komori (<https://www.hok-cba.hr/imenik/>) Povjerenstvo je utvrdilo da je u Odvjetničkom društvu Potočnjak & Šušnjar d.o.o. iz Zagreba, Zadarska ulica 77, kao odvjetnik upisan odvjetnik ………….., s istim sjedištem ureda u Zagrebu, Zadarska ulica 77.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

 Člankom 5. stavkom 1. podstavkom 3. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 5. stavkom 1. podstavkom 6. ZSSI-a propisano je da su povezane osobe u smislu tog Zakona članovi obitelji dužnosnika iz 5. stavka 1. podstavka 3. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 19. stavkom 1. ZSSI-a propisano je da će obveznik koji ima 5% i više dionica odnosno udjela u vlasništvu (kapitalu) trgovačkog društva za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na povezane osobe u smislu ZSSI-a, ili na posebno tijelo.

Stavkom 2 istog članka propisano je da će osoba na koju su prenesena upravljačka prava iz stavka 1. ovoga članka ili posebno tijelo ostvarivati članska prava i udjele u društvu u svoje ime, a za račun obveznika, kao i da se ta osoba ili tijelo smatra s obveznikom povezanom osobom u smislu članka 5. stavka 1. točke 6. ovoga Zakona.

Člankom 19. stavkom 3. ZSSI-a propisano je da ako trgovačko društvo iz stavka 1. ovoga članka putem javnog natječaja ili na drugi način stupa u poslovni odnos s državnim tijelima ili s jedinicama lokalne odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo.

Stavkom 4. istog članka propisano je da, dok su njegova upravljačka prava u trgovačkim društvima prenesena na drugu osobu ili posebno tijelo, obveznik ne smije davati obavijesti, upute, naloge ili biti u vezi s tom osobom ili tijelom tako da utječe na ostvarivanje prava i ispunjavanje obveza koji proizlaze iz članskih prava u tim društvima te da obveznik ima pravo da ga se jedanput godišnje obavještava o stanju trgovačkih društava u kojima ima udjele.

Slijedom navedenog, u odnosu na trgovačko društvo u kojima dužnosnik ima 5% ili više udjela temeljnom kapitalu, obveznik je na temelju članka 19. stavka 1. ZSSI-a dužan prenijeti upravljačka prava koja proizlaze iz vlasništva nad poslovnim udjelom društva na drugu osobu, koja ne može biti s njim interesno povezana osoba. Ovo ograničenje obvezuje neovisno o tome posluju li navedena društva s tijelima javne vlasti i kojom djelatnošću se bave.

Budući da se odvjetnik ………………. iz Odvjetničkog društva Potočnjak & Šušnjar d.o.o. u kojem je obveznik bio zaposlen netom prije obnašanja dužnosti ministra gospodarstva nesporno smatra s obveznikom interesno povezanom osobom, to Povjerenstvo zaključuje kako je obveznik na temelju članka 19. stavka 1. ZSSI-a dužan prenijeti upravljačka prava koja proizlaze iz vlasništva nad poslovnim udjelom društva na drugu osobu, koja ne može biti s njim interesno povezana osoba.

Pritom se upućuje obveznika da nakon što upravljačka prava koja proizlaze iz vlasništva nad poslovnim udjelom predmetnog društva prenese na drugu osobu, koja neće biti s njim povezana osoba (sukladno članku 5. ZSSI-a), Povjerenstvu dostavi (novi) ugovor o prijenosu upravljačkih prava.

Isto tako, napominje se da je obveznik Ante Šušnjar u obvezi prijaviti svaku novu promjenu vezanu za prijenos upravljačkih prava u predmetnom trgovačkom društvu prilikom podnošenja prve sljedeće imovinske kartice koju će biti u obvezi podnijeti.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Ante Šušnjar, elektroničkom dostavom
2. Objava na internetskoj stranici Povjerenstva
3. Pismohrana